text: [{"text_idx": "#000005", "text": "Mapya Atala Baneni ba ku Bisanji"}, {"text_idx": "#000009", "text": "Natamine mu Puerto Limo\u0301n, kibundi kidi mu kyabu kutunduka kwa Kosita Rika ne mu bibundi bikwabo bya kubwipi. Mwetu munda tudi mwa\u0304nda, bana-balume basatu, bana-bakaji nabo batano, amiwa ye wa busamba-bubidi. Tata wafwile ponadi na myaka mwa\u0304nda. Penepa, mama kaetulela bunka bwandi."}, {"text_idx": "#000010", "text": "Mu bu\u0304mi bwami nadi nsenswe futu ya nteneshi. Naanjile makayo nakidi\u2019tu mwanuke. Pa bunkasampe nakatwelele mu ekipe ya bakayi bakaya bitupu, ketwitambe na maekipe makwabo. Ponadi ntela mu ino ekipe ami papo na myaka 20 ne musubu, mukulu wa ekipe waunena nkatele mu ekipe ya bakayi ba bwino mu Nikaragua. Inoko, mama byaadi ubelabela mu kino kitatyi, kadi ami ye wadi umutala, nkyasakilepo kwenda mu Nikaragua. O mwanda napelele. Mwenda mafuku, mukulu wa ekipe mukwabo waungita nkatele mu ekipe mikatampe ya futu ya nteneshi ya ntanda ya Kosita Rika, mibundwe na bakayi bakaya bitupu. Pano, naitabije. Natedile mu ekipe mikatampe ya ntanda kushilwila mu 1949 kutu\u0304la 1952, kadi nakaile makayo mavule mu Cuba, mu Meksike, ne mu Nikaragua. Mu bakayi bayampe nadi wa bubidi nansha wa busatu, kenkaye ne mu makayo a miswelo 17 pa kubulwa kilubo. Nadi nsangala pansasula kibumbo!"}, {"text_idx": "#000012", "text": "Ponadi mu ino ngikadilo, mama waikala ke Kamoni wa Yehova. Wadi utompa kunomboja myanda itala nkulupilo yandi, inoko kebyakokejikilepo dibajinji, mwanda nadi mumunwe bininge na makayo. Ponadi neibidija, nansha shi ke nsa\u0301 ya kudya, nkyadipo ngivwana nzala! Mutyima wami onso wadi\u2019nka ku makayo. Nadi nsenswe futu ya nteneshi kupita kintu kyonso!"}, {"text_idx": "#000013", "text": "Inoko, ponabwenye myaka 29, netapile bibi ponadi nkimba kukobola nteneshi mu makayo. Ami pa kwivwana biyampe, natamba mu ekipe ya bakayi ba bwino. Nansha nankyo, nadi nekiteakanya makayo a futu ya nteneshi na kufundija bakayi bakaya bitupu kubwipi na kwami."}, {"text_idx": "#000014", "text": "Mu 1957, natambwile lwito lwa kukatanwa ku kitongo kya Batumoni ba Yehova kyalongelwe mu kiwanza monatedile futu ya nteneshi. Ponadi mu kibumbo najingulwile ami mwine amba mwiendelejo wa bule\u0304me onamwene mu Batumoni i mwishile kulampe na mwiendelejo wa kavutakanya onadi mona mu kibumbo kya bantu badi babandila futu ya nteneshi. Byonamwene ku kino kitango byauntonwene nshilule kwifunda Bible na Batumoni ne kutanwa ku kupwila kwabo."}, {"text_idx": "#000015", "text": "Nadi nsangela bufundiji buvule bwa mu Bible bonadi nefunda. Kimfwa, Yesu wa\u0304laile amba mu mafuku a mfulo, bandi bana babwanga bakasambakanya myanda miyampe ya Bulopwe bwa Leza pano pa ntanda ponso. (Mateo 24:14) Nefundile kadi amba bene Kidishitu ba bine kebafutwangapo pa mwingilo wabo. Yesu wa\u0304nenene amba: \u201cMubatambula ku bitupu, nenu pa\u0304nai ku bitupu.\u201d\u200b\u2014Mateo 10:8."}, {"text_idx": "#000016", "text": "Ponadi nefunda Bible, nadi ndingakanya byanena na bilongeka mu Batumoni ba Yehova. Nadi nebatendela pa bukomo bobalonga pampikwa kuko\u0304ka mwanda wa kusambakanya myanda miyampe ya Bulopwe bwa Leza pano pa ntanda ponso. Namwene amba badi na mushipiditu wa kupa\u0304na mwine wa\u0304son\u0303enye Yesu ku bene Kidishitu. Ponatangile Mako 10:21 naivwene lwito lwa Yesu lwa amba, \u201cIya wikale mulondi wami,\u201d nasakile kwikala Kamoni."}, {"text_idx": "#000017", "text": "Inoko, byaunombele kitatyi pa kukwata butyibi busumininwe. Kimfwa myaka mivule, nadi nkaya makayo a nimelo ya \u201cdyese\u201d yenga ne yenga mu tombola mikatampe ya ntanda. Inoko, nafundile mu Bible amba Leza ukatyibila mambo boba bato\u0304ta leza wa \u201cdyese,\u201d pamo ne bantu ba makomwa-meso. (Isaya 65:11; Kolose 3:5) O mwanda nakwete butyibi bwa kuleka kukaya makayo a kwidya lupeto. Dya Yenga dibajinji ami pa kupwa\u2019tu kuleka makayo a tombola, nimelo yami ya \u201cdyese\u201d yabwina! Bantu bauntopekele kyonkyakakailepo mu mwine yenga\u2019wa, kupwa baanza kuningila nkakaye monka, ino napela. Nkyajokelepo monka mu makayo a kwidya lupeto."}, {"text_idx": "#000020", "text": "Nekitanga ne pano futu ya nteneshi, inoko nkikiimonengapo bu idi na mvubu kutabuka. Mu kuta futu ya nteneshi nadi na ntumbo ne lupeto, inoko bino bintu kebyaijijepo kupita. Ino, kipwano kyondi nakyo na Leza ne bu bana na bana bwetu bwa ntanda yonso, byobikekala\u2019ko nyeke. Bible unena\u2019mba: \u201cIno ntanda ipitanga ne bya kusakasaka byayo bine, inoko yewa ulonga kiswa-mutyima kya Leza udi\u2019ko nyeke.\u201d (1 Yoano 2:17) Pano nsenswe Yehova Leza ne bantu bandi bene kumo kupita kintu kyonso!"}]